3.7.2023
RO
Jurnalul Oficial al Uniunii Europene
L 168/23
(8)
Această situație constituie o problemă specifică în sensul articolului 221 din Regulamentul (UE) nr.
1308/2013.
Într-un număr limitat de regiuni din unele state membre, această problemă specifică nu poate fi abordată prin măsuri luate în temeiul articolului 219 sau al articolului 220 din regulamentul respectiv, întrucât ea nu este legată în mod specific nici de o perturbare existentă a pieței sau de o amenințare actuală concretă de perturbare a pieței, și nici de măsuri de combatere a răspândirii bolilor animalelor sau de o pierdere a încrederii consumatorilor ca urmare a unor riscuri pentru sănătatea publică, a animalelor sau a plantelor.
În plus, pentru a evita deteriorarea rapidă a viabilității economice a fermierilor din unele regiuni din Bulgaria, Ungaria, Polonia, România și Slovacia, situația necesită o intervenție urgentă.
(9)
Așadar, este necesară instituirea unei măsuri de sprijin de urgență și acordarea unui grant financiar pentru Bulgaria, Ungaria, Polonia, România și Slovacia, pentru sprijinirea fermierilor afectați de creșterea importurilor de cereale și semințe oleaginoase din Ucraina, pentru perioada strict necesară.
(10)
Este necesar să se stabilească cuantumul disponibil pentru Bulgaria, Ungaria, Polonia, România și Slovacia, ținând seama în special de ponderea lor în sectorul agricol al Uniunii, pe baza plafoanelor nete pentru plățile directe prevăzute în anexa III la Regulamentul (UE) nr.
1307/2013 al Parlamentului European și al Consiliului (4) și a creșterii relative a comerțului cu cereale și semințe oleaginoase în țările respective.
(11)
Bulgaria, Ungaria, Polonia, România și Slovacia trebuie să distribuie ajutoarele prin intermediul celor mai eficace canale, pe baza unor criterii obiective și nediscriminatorii care să țină seama de amploarea dificultăților și daunelor economice cu care se confruntă fermierii care cultivă cereale și semințe oleaginoase în zonele afectate, asigurându-se, în același timp, că fermierii sunt beneficiarii finali ai ajutoarelor și evitând orice denaturare a pieței și a concurenței.
(12)
Deoarece cuantumul alocat Bulgariei, Ungariei, Poloniei, României și Slovaciei ar compensa doar o parte a pierderilor suferite de fermierii din regiunile afectate, este necesar ca statelor membre în cauză să li se permită să acorde un sprijin național suplimentar producătorilor respectivi, în condițiile și în intervalul de timp stabilite în prezentul regulament.
(13)
Pentru ca Bulgaria, Ungaria, Polonia, România și Slovacia să dispună de flexibilitatea de a distribui ajutoarele în funcție de circumstanțe pentru a face față dificultăților cu care se confruntă fermierii, statele membre trebuie să aibă permisiunea de a cumula aceste ajutoare cu alte tipuri de sprijin finanțate din Fondul european de garantare agricolă și din Fondul european agricol pentru dezvoltare rurală, fără a-i supracompensa pe fermieri.
(14)
Pentru a evita supracompensarea, Bulgaria, Ungaria, Polonia, România și Slovacia ar trebui să țină seama de sprijinul acordat în cadrul altor instrumente de sprijin naționale sau ale Uniunii sau al schemelor private pentru a răspunde impactului creșterii importurilor de cereale și de semințe oleaginoase din Ucraina în regiunile afectate.
(15)
Întrucât ajutoarele din partea Uniunii sunt stabilite în euro, este necesar, pentru a se asigura o aplicare uniformă și simultană, să se stabilească, pentru statele membre care nu au adoptat moneda euro, o dată pentru conversia cuantumurilor alocate acestor state în monedele lor naționale, cum este cazul Bulgariei, Ungariei, Poloniei și României.
Deoarece prezentul regulament nu prevede un termen-limită pentru depunerea cererilor de ajutor, este adecvat ca, în sensul articolului 30 alineatul (3) din Regulamentul delegat (UE) 2022/127 al Comisiei (5), să se considere că data intrării în vigoare a prezentului regulament este faptul generator al cursului de schimb în ceea ce privește cuantumurile prevăzute în prezentul regulament.
(16)
Din motive bugetare, Uniunea trebuie să finanțeze cheltuielile suportate de Bulgaria, Ungaria, Polonia, România și Slovacia numai în cazul în care aceste cheltuieli sunt efectuate până la o anumită dată de eligibilitate.
(4) Regulamentul (UE) nr.
1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr.
637/2008 al Consiliului și a Regulamentului (CE) nr.
73/2009 al Consiliului (JO L 347, 20.12.2013, p. 608).
(5) Regulamentul delegat (UE) 2022/127 al Comisiei din 7 decembrie 2021 de completare a Regulamentului (UE) 2021/2116 al Parlamentului European și al Consiliului cu norme privind agențiile de plăți și alte organisme, gestiunea financiară, verificarea conturilor, garanțiile și utilizarea monedei euro (JO L 20, 31.1.2022, p. 95).